СОФИЙСКИ МУЗИКАЛНИ СЕДМИЦИ

Концерт по случай 90-годишнината на Академичен хор „Ангел Манолов“
2023-06-04 19:00 UTC | Зала „България“, ул. "Аксаков" N1, гр. София, 1000, България
при Национален студентски дом, диригент Дарена Попова.

Концерт на Софийски камерен хор „Васил Арнаудов“
2023-06-03 19:00 | Национален музей „Земята и хората“, бул. „Черни връх“ 4, София, 1421, България
под диригентството на Теодора Павлович по случай 90-годишнината от рождението на патрона му.
Със специалното участие на Стефани Кръстева – сопран. Съпровод на орган и пиано Благовеста Ангелова.
В програмата: Вивалди, Доменико Скарлати, Александър Танев, Милко Коларов, Тодор Попов, Константин Илиев, Иван Спасов, Асен Аврамов.

Перкусионна фиеста
2023-06-02 19:00 | Камерна зала „България“, ул. "Аксаков" N1, гр. София, 1000, България
с Мирослав Димов, Борислав Запрянов, Чарли Милов, Доротея Димитрова и Борис Йорданов.
В програмата: Асен Аврамов, Небойша Живкович, Джон Псатас, Михаела Колева, Емелина Горчева-Димова и др.

"Стон или трагедията на Яворов"
2023-06-02 18:30 | НДК – Зала 2 „Азарян“, бул. „България“, София, 1463, България
спектакъл на Държавна опера – Стара Загора по либрето на Бойко Илиев и музика на Любомир Денев, режисьор Огнян Драганов.

„Сцена на младия музикант“
2023-06-01 19:00 | Камерна зала „България“, ул. "Аксаков" N1, гр. София, 1000, България
Клавирен рецитал на Марио Бобоцов.
В програмата: Й. С. Бах, Бетовен, Цезар Франк, Рахманинов.

"Зайченцето бяло"
2023-06-01 11:00 - 23:00 | Зала Национален музикален и балетен център, бул. „В. Левски“ 100, София, 1527, България
детски мюзикъл от Румен Бояджиев-син по мотиви на Петър Ступел, либрето Венелин Методиев, режисьор Александър Мутафчийски.

“Легенди за водата”
2023-05-31 19:00 | Зала „България“, ул. "Аксаков" N1, гр. София, 1000, България
Спектакъл по едноименната музика на френските композитори, „майсторите на фееричните истории“ – Равел, Дебюси и Сен-Санс, Ерик Сати, от Quarto и балет Vaya Dance Studio.
В навечерието на Международния ден на детето, зала България и Софийска филхармония отново ще посрещнат своите „цветни феи“ в традиционния спектакъл на балетна школа „Вая Данс Студио“.
–
На 31 май от 19:00ч. и тази година красивите балерини, заедно с музикантите от Quarto Quartet и приятели, ще разказват чрез танц и музика любимите красиви приказки за малки и пораснали деца.
–
Спекаткълът “Легенди за водата” по едноименната музика на френските композитори, „майсторите на фееричните истории“ – Равел, Дебюси и Сен-Санс, Ерик Сати отново ще срещне на сцената изяществото на танца и музиката в едно цяло.
Това е тяхното магическо послание. Тайните на онзи “митичен свят”, които се крият само във водата…
Бъдете с нас под воала на тази магия!

Дуо Живко Василев – кавал и Татяна Колева – маримба
2023-05-31 19:00 | Камерна зала „България“, ул. "Аксаков" N1, гр. София, 1000, България
с авторска музика.
Обединени от любовта към чистия звук, Татяна Колева (маримба) и Живко Василев (кавал) стартират първият си съвместен авторски проект с премиерно представяне в България и Нидерландия.
–
Те интегрират елементи от българската народна музика, в комбинация с класическа и съвременна музика.
Чрез топлината на розовото дърво, омагьосано от добавянето на електронни елементи и допълнителни перкусии, публиката ще се потопи в един възвишен свят на виртуозност, звукови пейзажи и интригуващи хармонии.
–

„В очакване на Моцарт“
2023-05-31 19:00 | Топлоцентрала, ул. „Емил Берсински“ 5, София, 1408, България
авторски спектакъл на Вера Немирова с участието на възпитаници на НМА „Проф. Панчо Владигеров“ и ансамбъл „Дроп даун къмюнити“ с диригент Деян Павлов.

Сценичен колаж на Вера Немирова с арии и ансамбли из опери на Моцарт на 31 май, 19 ч. в „Топлоцентрала“, с участието на възпитаници на НМА „Проф. Панчо Владигеров“, ансамбъл „Дроп даун къмюнити“ и диригент Деян Павлов
Група млади оперни певци се срещат в “чакалнята на надеждите”. Времето минава, те се разминават един с друг в очакване на мечтани роли.
Те споделят един и същи стремеж: към сцената. Те пеят срещу отчаянието. Те чакат… Чакат “своя” Моцарт.
Неговите пеещи хора изразяват това, на което той се е радвал, или онова, което е изстрадал. Той отправя поглед към душите им. Към дълбочината на страданието им, както и към тревогите на обществото. Неговия смях е протест срещу един свят, в които няма вече място за усмивки.
Сцени и арии от най-известните Моцартови опери се свързват в сценичен колаж с текстове на самият Моцарт, Самюуел Бекет, Щокхаузен. Отделните фрагменти създават нова история, която черпи съдържание от драматургията на самите произведения като „Вълшебната флейта“, „Сватбата на Фигаро“, „Така правят всички“, „Дон Жуан“ и др.
Сценографията, костюмите, действията са резултат на импровизация и предизвикателсто на собствената фантазия на изпълнители и зрители.

„Музикални пътешествия“
2023-05-30 19:00 | Зала БИАД, ул. „ген. Гурко“ 16, София, 1000, България
с премиери в изпълнение на Росен Идеалов – кларинет, Йордан Димитров и Евгени Ноев – цигулка, Огнян Константинов – виола, Георгита Бояджиева – виолончело.
В програмата: Моцарт, Майербер, Петър Петров

„Балканикус ансамбъл“ (САЩ)
2023-05-30 19:00 | Камерна зала „България“, ул. "Аксаков" N1, гр. София, 1000, България
Николай Коларов – виолончело, Патрик О’Кийф – кларинет, Джил Доу – пиано и Фернандо Меза – перкусии ще представят на българската публика програма от световни и български премиери на камерни произведения от американски и балкански композитори.
В програмата очаквайте творби от: Карл Шимел (САЩ), Патрик О‘Кийф (САЩ), Васил Казанджиев (България) и Дориан Чене (Албания).

–
ТРИЪГЪЛНИКЪТ МИНЕСОТА-БРАЗИЛИЯ-БАЛКАНИТЕ
Ансамбъл „Балканикус“ от Минеаполис, щата Минесота, е в състав Николай Коларов (виолончело), Джил Доу (пиано), Патрик О‘Кийф (кларинет) и Фернандо Меза (ударни), и ще представи на 30 май в Камерна зала „България“ програма от световни и български премиери на произведения от американски и балкански композитори. Творбите са от Карл Шимел и Патрик О‘Кийф (САЩ), Дориан Чене (Албания) и Васил Казанджиев. Ансамбълът води началото си от 2003 година, когато д-р Николай Коларов започва серия концерти от балканска камерна музика, които да представят тази непозната на американската публика страна от регионалните култури. Патрик участва още от първия концерт, а Джил и Фернандо са в състава през последното десетилетие. Преди десет години „Балканикус“ прераства в Институт за Балканско изкуство, култура и история (BIBACH), който организира освен камерните концерти и фолклорни фестивали, лекции и изложби. Това е първо гостуване на ансамбъла в България.
Точно месец по-късно е концертът на ансамбъла „Камерата Балканика“ на 30 юни в Камерна зала “България” под наслов “Ритмите на Бразилия и Балканите”, в който сръбските музикантки и носители на този лейбъл Милица Йованович – флейта и Йованка Янкович Вишекруна – пиано са на сцената с нашите Евгени Ноев – цигулка, Цветан Лазаров – контрабас, в програма от произведения на Вила Лобос, Жоаким Каладо, Боки Милошевич, Марко Тайчевич, Патапио Силва и др.

Международен фестивален оркестър
2023-05-30 19:00 | Зала НМА „Проф. Панчо Владигеров“, бул. Евлоги Георгиев 94, София, 1505, България
под диригентството на Христо Павлов със солист Анна Леви – пиано.
В програмата: Александър Раскатов, Гия Канчели, Елгар, Венцислав Мицов.

Оркестър „Генезис“
2023-05-29 19:30 | Зала „България“, ул. "Аксаков" N1, гр. София, 1000, България
с диригент Йордан Камджалов и солист Надежда Цанова – пиано.
В програмата: Моцарт и Васил Казанджиев

”Веселите Владигерови”
2023-05-29 19:00 | Зала БИАД, ул. „ген. Гурко“ 16, София, 1000, България
концерт и представяне на компактдиск на фамилия Владигерови.
Екатерина , Александър и Константин са родени в София, България в дома на Александър Владигеров (1933-1993) и на Величка Чобанова – Владигерова. Първите си стъпки в музиката правят под въздействието на артистичния дух в дома Владигерови.
Създават трио Владигерови, заради огромната радост да музицират заедно .
Проектите на триото имат за цел да представят музикалната традиция на фамилия Владигерови в нейното развитие през три поколения.

КА „Софийски солисти“
2023-05-28 19:00 | Зала „България“, ул. "Аксаков" N1, гр. София, 1000, България
с Николай и Минчо Минчеви – цигулка и виола, диригент Пламен Джуров.
В програмата: Й. С. Бах, Моцарт, Прокофиев, Бритън.

“Сцена на младия музикант”
2023-05-28 18:00 | Зала НМА „Проф. Панчо Владигеров“, бул. Евлоги Георгиев 94, София, 1505, България
Клавирно дуо Стефания Русева и Симон Павлов ще представи на публиката „Епиграфи“ – концерт с произведения за две и четири ръце.

Младите музиканти от НМА, студенти в класа по пиано на доц. д-р Маргарита Илиева, ще изпълнят:
Дебюси – Шест антични епиграфа
Равел – Alborada del gracioso
Давид Кокончев – Детско рондо за две пиана
Шнитке – Вариации върху акорд
Пуленк – Соната за 4 ръце
Дебюси – Малка сюита
Вход свободен!

„Краят на есента“
2023-05-27 19:00 | Национален музей „Земята и хората“, бул. „Черни връх“ 4, София, 1421, България
Апостол Миленков – бас и Ружа Семова – пиано, наратор Александър Александров.
В програмата съвременни австрийски композитори .

Концерт по случай 90 години от създаването на Симфоничен оркестър – Сливен
2023-05-27 19:00 | Зала „България“, ул. "Аксаков" N1, гр. София, 1000, България
диригент Владимир Кираджиев и солисти тенорите Иля Сквирский, Кудайберген Абилдин и Анле Гоу – лауреати на Първия международен конкурс „Камен Чанев“. В програмата: Моцарт, Мишо Тодоров, Кодай и др.

Рецитал на Марта Потулска – виола и Милена Моллова – пиано
2023-05-27 12:00 | Камерна зала „България“, ул. "Аксаков" N1, гр. София, 1000, България
Матине. В програмата: Брамс, Пендерецки, Георги Арнаудов

Софийска филхармония с диригент Найден Тодоров
2023-05-26 19:00 | НДК, Зала 1, бул. „България“, София, 1463, България
солисти Роберто Аланя – тенор и Александра Кужак – сопран

Клавирно дуо Ганка Неделчева и Красимир Тасков
2023-05-25 19:00 | Камерна зала „България“, ул. "Аксаков" N1, гр. София, 1000, България
В програмата: Стравински, Онегер-Шостакович, Димитър Христов .

НЕОБИЧАЕН КОНЦЕРТ ЗА КЛАВИРНО ДУО
Програмата е реверанс в стила на Tribute или Hommage към звуковото наследство на трима творци – ярки и неповторими новатори на своето време. Творбите, които ще прозвучат на 25 май в Камерна зала „България“, са емблематични за своите автори. Балетът „Агон“ (1954-1957) на ИгорСтравински е илюстрация на додекафоничната му техника, към която той приобщава и пианистите със собственатa си авторска транскрипция за 2 пиана. „Литургична симфония“ No3 на Онегер впечатлява Шостакович до такава степен, че той прави версия за клавирно дуо. Изпълнението на двете композиции в концертната програма е премиерно за България. Сонатата за 2 пиана от Димитър Христов е връх в неговата ансамблова клавирна музика, като изпълнението е посветено на 90-годишнината от рождението му.

Камерен ансамбъл MYX’D
2023-05-25 19:00 | Зала НМА „Проф. Панчо Владигеров“, бул. Евлоги Георгиев 94, София, 1505, България
25 май (четвъртък), 19 ч. – Зала НМА – Камерен ансамбъл MYX’D с премиери и специалното участие на Борислав Йоцов – кларинет. В програмата: Мирослав Георгиев, Константин Илиевски, Георги Арнаудов, Шин Лей Чен.

Струнен секстет от Брамс и октет от Менделсон
2023-05-24 19:00 | Камерна зала „България“, ул. "Аксаков" N1, гр. София, 1000, България
в изпълнение на Марио Хосен, Валери Леополд, Кармен Телфеян и Максимилиане Вилмс – цигулка, Марта Потулска и Стефания Янкова – виола, Лиляна Кехайова и Рудолф Леополд – виолончело

„Етюди и прелюди“
2023-05-24 12:00 | Камерна зала „България“, ул. "Аксаков" N1, гр. София, 1000, България
Клавирен рецитал на Дора Делийска и представяне на едноименния диск с творби от Шопен, Дебюси, Лигети, Капустин.
–

Eтюди и Прелюди/Etudes&Preludes
На връх 24 май от 12 ч. в Камерна зала „България“ под горното заглавие ще има концерт и представяне на едноименния диск. Критици определят диска като „…сензационно постижение в сферата на клавирното изкуство… С дълбочината на своята интерпретация и необятна техника, Дора Делийска спира дъха на всеки слушател.“ И още: „Д. Д. е философ на пианото – свободна и дръзка в своите идеи и музикален път… Етюди&Прелюди е една музикална архитектура; симбиоза между музикално-теоретичен интелект и дълбока емоционалност.“
В разговор с Ирена Гъделева – музикален редактор в БНР, пианистката ще сподели интригуващи факти около създаването и концепцията на д.иска. В програмата са включени едни от най-виртуозните и обичани произведения в клавирният репертоар от Шопен. Ярък контраст създават композициите на Дьорд Лигети, които притежават сложен полиритмичен заряд и екстремни технически трудности. С импресионистичните багри на Дебюси и джазовите прелюдии на Николай Капустин, програмата е наситена с множество емоции и интелектуални провокации. Първата част на програмата се състои от дванадесет подбрани етюда, подредени по интервали от секунда до октава. По този начин се създава музикална линия между произведенията с интензивно емоционално изграждане. Дванайсетте прелюдии допълват програмата и по този начин създават завършена структура от 24 произведения.

Откриване с оркестър „Камерата Орфика НБУ“ и Софийската филхармония
2023-05-23 19:00 | Зала „България“, ул. "Аксаков" N1, гр. София, 1000, България
диригент Вилиана Вълчева и солисти Марио Хосен – цигулка, Марта Потулска – виола, Лиляна Кехайова – виолончело и Людмил Ангелов – пиано. В програмата: Моцарт .
ДЕФИЛЕ НА ОРКЕСТРИТЕ
Идеята ни за преглед на оркестрите се развива отлично и набъбва. Ето, че си имаме вече интернационален Фестивален оркестър с първи концерт в залата на НМА под диригентството на Христо Павлов на 30 май с произведения на Александър Раскатов, Гия Канчели, Елгар, Венцислав Мицов. Посветен е на 80-годишнината от спасяването на българските евреи, а солист ще бъде пианистката Анна Леви. „Камерата Орфика“ към НБУ под палката на Найден Тодоров ще участва в откриването на фестивала на 23 май със солисти Марио Хосен, Людмил Ангелов, Марта Потулска и Лиляна Кехайова – стилен концерт с Моцартова музика. „Софийски солисти“ са с традиционните два концерта – на 28 май с диригент Пламен Джуров, Николай и Минчо Минчеви представят в зала „България“ цигулките на лауреата на Световния конкурс за лютиери Владимир Тилев, а на 21 юни във Военния клуб новият ръководител на ансамбъла Константин Добройков и виолончелистът Александър Димитров представят предизвикателни творби на Стравински-Уолфиш и Петерис Васкс. Тази година на 27 май мощно се присъединява Сливенският симфоничен оркестър по повод 90-тата си годишнина, под диригентството на Владимир Кираджиев и със солисти лауреатите на Първия международен певчески конкурс на името на Камен Чанев. 70 години на Плевенската филхармония също ще бъде чествана в зала „България“ на 5 юни със забележителния формат „Гергов и синове“, който събира на една сцена именития ни диригент и тримата му сина като солисти. На 16 юни Симфониета Враца с диригент Христо Павлов и солисти Маргарита Илиева – пиано, Атанас Кръстев – виолончело, Вълчан Вълчанов – обой, Недялко Недялков – кавал за пореден път е с премиери на Георги Андреев, Асен Аврамов, Прокофиев, Лазар Николов. Следва на 23 юни Симфониета Шумен с диригент Калина Василева и солисти Емелина Горчева-Димова и Георги Черкин – пиано, Мирослав Димов – маримба, също е с премиера от солистката и творби от Веселин Стоянов и Рахманинов. Истински чудеса правят Русенската филхармония и нейния главен диригент Димитър Косев в мисията си да стимулират млади композитори да пишат за оркестъра – след огромния успех миналата година ни очаква още един енергизиращ концерт с цели 10 български премиери! А в края на фестивала на 28 юни е поредното гостуване на Павел Балев и Варненската филхармония, този път с фантастичната концертмайсторка на Виенската филхармония Албена Данаилова в програма с автори Големинов, Владигеров и Брукнер. Началото и края на фестивала са рамкирани от Софийската филхармония, и за това четете по-долу.

„Послания на музиката“
2023-05-23 17:30 | Студио „Музика“, ул. "Аксаков" N1, гр. София, София - град, 1000, България
Представяне на „Послания на музиката“ от Милена Шушулова.
